Up-79/02
Datum: 2002-02-15T00:00:00.000+01:00
ecli: ECLI:SI:USRS:2002:Up.79.02
vrsta: posamični akt
zadeva: ustavna pritožba
objavljeno: Neobjavljeno | 15.02.2002
dokument: US21217
akt: Ustavna pritožba A. A. A. zoper sklep Vrhovnega sodišča št. I Ips 354/2001 z dne 6. 12. 2001 v zvezi sklepom Višjega sodišča v Ljubljani št. II Kp 430/2001 z dne 25. 10. 2001 s sklepom Okrožnega sodišča v Krškem Ks 152/99 z dne 10. 10. 2001
resitev: zavrženje
izrek: Ustavna pritožba A. A. A. zoper sklep Vrhovnega sodišča št. I Ips 354/2001 z dne 6. 12. 2001 v zvezi sklepom Višjega sodišča v Ljubljani št. II Kp 430/2001 z dne 25. 10. 2001 s sklepom Okrožnega sodišča v Krškem Ks 152/99 z dne 10. 10. 2001 se zavrže.
stavek: Z vložitvijo nedovoljenega pravnega sredstva si pritožnik ne varuje roka za vložitev ustavne pritožbe. Ker je bila ustavna pritožba vložena po poteku šestdeset dni od vročitve posamičnega akta, zoper katerega bi bila dopustna, je Ustavno sodišče ustavno pritožbo zavrglo.
odlocitev: sklep
geslo: Rok za vložitev ustavne pritožbe, prepozna ustavna pritožba.
podlaga: Zakon o Ustavnem sodišču (ZUstS), 52., 1. al. 1. odst. 55. čl.
datum_vloge: 2002-02-12T23:00:00.000Z
datum_odlocitve: 2002-02-14T23:00:00.000Z

# Up-79/02

15. 2. 2002

S K L E P

Ustavno sodišče je v postopku za preizkus ustavne pritožbe A. A. A. iz Ž., Z. V., ki ga zastopa B. B., odvetnik v U., na seji senata dne 15. februarja 2002

---

sklenilo:

Ustavna pritožba A. A. A. zoper sklep Vrhovnega sodišča št. I Ips 354/2001 z dne 6. 12. 2001 v zvezi sklepom Višjega sodišča v Ljubljani št. II Kp 430/2001 z dne 25. 10. 2001 s sklepom Okrožnega sodišča v Krškem Ks 152/99 z dne 10. 10. 2001 se zavrže.

---

## Obrazložitev

Okrožno sodišče v Krškem je s sklepom z dne 10. 10. 2001 zavrglo predlog za obnovo postopka za izročitev obdolženca kot nedovoljen z obrazložitvijo, da v postopku za izročitev obdolžencev obnova ni dopustna. Višje sodišče v Ljubljani je s sklepom z dne 25. 10. 2001 zavrnilo pritožbo pritožnikovega zagovornika zoper prvostopni sklep. Zoper navedeni pravnomočni sklep je pritožnikov zagovornik vložil zahtevo za varstvo zakonitosti, ki jo je Vrhovno sodišče zavrglo kot nedovoljeno.

Pritožnik navaja, da je predlagal obnovo postopka, ker je želel z novimi dokazi prikazati, da so obtožbe proti njemu le politični konstrukt posameznih veljakov, povezanih z rusko mafijo, ki obvladujejo tudi pravosodni sistem. Z izpodbijanimi sklepi naj bi bila podana kršitev pravic iz prvega člena Protokola št. 7 h Konvenciji o varstvu človekovih pravic in temeljnih svoboščin (Uradni list RS, št. 33/94, MP št. 7/94 - v nadaljevanju EKČP), in kršitev določb 5., 13., 15., 22. ter 47. člena Ustave. Po pritožnikovem mnenju iz določb Zakona o kazenskem postopku (Uradni list RS, št. 63/94 in nasl. - v nadaljevanju ZKP) izhaja, da je dopustna obnova tudi v postopku za izročitev obdolženca tuji državi. V ustavni pritožbi in v vlogi z dne 15. 2. 2002 pritožnik predlaga, naj Ustavno sodišče zadrži izvršitev odločbe Ministrstva za pravosodje o njegovi izročitvi.

Po določbi 52. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je treba ustavno pritožbo vložiti v roku 60 dni od vročitve posamičnega akta, zoper katerega je mogoča ustavna pritožba. Ustavno sodišče je že večkrat poudarilo, da si pritožnik z vložitvijo nedovoljenega pravnega sredstva ne zavaruje roka za vložitev ustavne pritožbe. V obravnavani zadevi je bila zahteva za varstvo zakonitosti pritožnikovega zagovornika zoper sklep sodišča prve in druge stopnje zavržena kot nedovoljena. To pomeni, da je rok za vložitev ustavne pritožbe zoper ta dva sklepa začel teči že z vročitvijo sklepa sodišča druge stopnje. Glede na to, da je bil sklep Vrhovnega sodišča izdan 6. 12. 2001, ustavna pritožba pa je bila vložena 13. 2. 2002 (torej je že v času od 6. 12. 2001 do 13. 2. 2002 preteklo 69 dni), je očitno, da je bil sklep Višjega sodišča z dne 25. 10. 2001 pritožniku vročen več kot šestdeset dni pred vložitvijo ustavne pritožbe. Ker je ustavna pritožba prepozna, jo je Ustavno sodišče zavrglo.

Senat Ustavnega sodišča je sprejel ta sklep na podlagi prve alinee prvega odstavka 55. člena ZUstS v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk.

Predsednik senata:

dr. Zvonko Fišer